Diari Oficial de la Generalitat Valenciana


Sumari del DOGV 7963, del 23-01-2017 (2017/495)

ORDRE 1/2017, de 18 de gener, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de la concessió de beques de formació pràctica del Servei Valencià d'Ocupació i Formació (SERVEF).
---------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/01/18/1/dof/vci/html**

### Dades del document

Número de DOGV
:   7963

Data del DOGV
:   23-01-2017

Secció del DOGV
:   I. DISPOSICIONS GENERALS

Número del document
:   2017/495


Data del document
:   18-01-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 1/2017, de 18 de gener, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de la concessió de beques de formació pràctica del Servei Valencià d'Ocupació i Formació (SERVEF). [2017/495]  
Preàmbul  
  
El Servei Valencià d'Ocupació i Formació (SERVEF), com a organisme autònom adscrit a la conselleria competent en matèria d'ocupació, conscient de la importància que per a les persones que finalitzen els estudis universitaris té la realització de pràctiques formatives, que complementen l'aprenentatge teòric, faciliten l'aplicació dels coneixements adquirits i afavorisquen l'obtenció d'una experiència pràctica que millore la seua ocupabilitat, considera que ha de participar activament en la consecució d'aquests objectius facilitant la incorporació d'aquestes persones en projectes d'interés tant per al SERVEF, com per als seus beneficiaris.  
Per mitjà de Decret 132/2009, de 4 de setembre, del Consell va ser aprovada la norma per la qual es regula la concessió de beques. Aquest decret regula el règim jurídic a què ha d'adaptar-se l'elaboració de les bases que regulen les convocatòries, concessió i desenvolupament de les beques de pràctiques professionals, tant en els distints departaments del Consell, com en les entitats autònomes i de dret públic amb personalitat jurídica pròpia, vinculades o dependents d'aquests.  
Per la seua banda, l'Ordre 17/2011, de 6 maig, de la Conselleria de Justícia i Administracions Públiques per la qual es desenvolupa el capítol II de les beques de pràctiques professionals del Decret 132/2009, simplifica el procés i redueix càrregues administratives als ciutadans; aprova l'aplicació informàtica corporativa denominada «e-beques» i regula tot allò que s'ha relacionat amb la tramitació electrònica. Així mateix actualitza els models de sol·licitud i currículum per a adaptar-los als nous requeriments normatius.  
Aquesta ordre té com a finalitat l'aprovació de les bases reguladores de les subvencions destinades a la concessió de beques de formació pràctica en el SERVEF adequant-les al procediment establit en el Decret 132/2009 i dóna compliment al que estableix l'article 165 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, quant al contingut de les bases reguladores de les beques i al procediment d'aprovació.  
  
Les beques a concedir no estan subjectes a la política de competència de la Unió Europea en matèria d'ajudes públiques, per tant no necessiten notificació a la Comissió Europea, perquè no reuneixen els requisits de l'article 107.1 del Tractat de Funcionament de la Unió Europea, ja que quant a la qualitat de les persones beneficiàries, i de l'objecte de la beca, com és la formació pràctica, aquestes accions subvencionables no afecten la competència, els intercanvis comercials entre estats membres, ni afavoreix a determinades empreses o produccions.  
En virtut d'això, una vegada complits els tràmits procedimentals previstos en la Llei 5/1983, de 30 de desembre, del Consell, el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, conforme amb el dictamen del Consell Jurídic Consultiu de la Comunitat Valenciana, amb la participació, a través del tràmit d'audiència, de les organitzacions sindicals i patronals més representatives.  
  
  
ORDENE  
  
Article 1. Objecte i àmbit subvenció  
Aquestes bases tenen com a objecte regular la concessió de les beques per a la formació pràctica que concedisca el Servei Valencià d'Ocupació i Formació (SERVEF) en l'àmbit de les seues competències.  
  
Article 2. Compatibilitat o no amb altres subvencions  
L'obtenció d'una beca del SERVEF serà incompatible amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'aquesta.  
  
Article 3. Duració de la beca  
1. El període de duració de la beca començarà el dia indicat en la resolució de la convocatòria i tindrà una duració de 12 mesos, sempre que existisca crèdit adequat i suficient.  
2. El període de duració de la beca podrà prorrogar-se, sense necessitat d'una nova convocatòria, fins a un màxim de 12 mesos addicionals, sempre que existisca crèdit adequat i suficient en els pressupostos de la Generalitat per als exercicis a què afecta la pròrroga i que l'exercici de l'activitat que s'estiga efectuant així ho requerisca o aconselle.  
  
  
Article 4. Requisits que han de tindre els/les sol·licitants  
Les persones que sol·liciten participar en les convocatòries de beques hauran de reunir els següents requisits, a la data de finalització del termini de presentació de sol·licituds:  
a) Posseir la nacionalitat espanyola o la d'un estat membre de la Unió Europea o ser nacional d'aquells estats a què, en virtut de tractats internacionals subscrits per la Comunitat Europea i ratificats per Espanya, s'aplique la lliure circulació de persones.  
Les persones aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.  
b) No ser major de 35 anys.  
c) Estar en possessió de la titulació oficial universitària que es requerisca en cada convocatòria, expedides o homologades per les autoritats espanyoles corresponents i que des de la seua obtenció no haja transcorregut el temps fixat en la resolució de convocatòria. En el cas que la convocatòria no faça referència a aquest extrem, el termini màxim des de l'obtenció de la titulació serà de cinc anys.  
d) Que no es trobe incurs en les prohibicions per a obtindre la condició de persona beneficiària, establides en l'Article 13 de la Llei 38/2003, de 17 de novembre, general de subvencions.  
e) No haver tingut la condició de persona becada en alguna de les beques de pràctiques professionals en la Generalitat, per un període igual o superior a trenta-sis mesos, a partir del 9 de setembre de 2009, data de l'entrada en vigor del Decret 132/2009, de 4 de setembre, del Consell, pel qual es regula la concessió de beques,  
  
Article 5. Lloc i forma de presentació de les sol·licituds  
1. Les persones aspirants a obtindre les beques presentaran exclusivament la sol·licitud per via electrònica, sense perjuí de la normativa establida amb caràcter general sobre la presentació d'escrits davant de les administracions públiques. Per a la presentació, el o la sol·licitant haurà de disposar de firma electrònica per mitjà d'algun dels sistemes de firma electrònica admesos en la seu electrònica de la Generalitat, https//sede.gva.es, i que allí s'indiquen.  
2. La presentació de la sol·licitud per a optar a aquestes beques, sense perjuí d'una possible impugnació, implicarà l'acceptació per la persona sol·licitant de les bases de la convocatòria.  
3. Si la sol·licitud presentada en termini no reunira els requisits indicats en la convocatòria o no fóra aportada alguna documentació de l'exigida en aquesta, es requerirà a la persona interessada per a la seua esmena en el termini màxim de 10 dies hàbils, i se li indicarà que, si no ho fera, se li tindrà per desistit de la seua sol·licitud  
4. Juntament amb la sol·licitud i el currículum no s'acompanyarà cap documentació.  
  
Article 6. Òrgans competents per a la tramitació i resolució  
1. L'ordenació i instrucció del procediment de selecció anirà a càrrec de la Direcció General de Planificació i Serveis, que realitzarà d'ofici totes aquelles actuacions que considere necessàries per al coneixement i comprovació de les dades en virtut de les quals es durà a terme l'avaluació de les sol·licituds, d'acord amb els criteris establits en la convocatòria.  
2. La resolució del procediment de concessió i les seues modificacions serà competència de la persona titular de la direcció general del SERVEF, a proposta de la comissió de valoració.  
  
Article 7. Procediment de concessió i termini màxim notificació de la resolució  
1. El procediment de concessió de beques en el SERVEF es realitzarà, en règim de concurrència competitiva, per mitjà de la valoració de les sol·licituds presentades d'acord amb els criteris establits en el barem de mèrits de la resolució de convocatòria.  
2. El termini màxim per a dictar i notificar la resolució sobre les sol·licituds formulades serà de tres mesos a comptar de la data de publicació de cada convocatòria en el Diari Oficial de la Generalitat Valenciana, sense perjuí de la possibilitat d'ampliar els terminis previstos en la Llei 39/2015, d'1 d'octubre, del procediment administratiu comú de les administracions públiques.  
3. En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu de conformitat amb el que estableix la Llei 39/2015.  
4. La resolució de concessió contindrà la llista de persones adjudicatàries de les beques, ordenades d'acord amb la puntuació obtinguda, la borsa de reserva constituïda pels aspirants que no resulten beneficiaris de les beques, la llista d'aspirants que no hagen passat a l'entrevista i la llista d'aquells aspirants que no reunisquen els requisits establits en la convocatòria.  
5. La publicació en el Diari Oficial de la Generalitat Valenciana de la resolució de concessió de la beca produirà els efectes de notificació a les persones interessades, d'acord amb el que disposa la Llei 39/2015. Igualment es publicarà aquesta resolució en la pàgina web del SERVEF  
  
  
Article 8. Criteris objectius atorgament  
En la concessió de beques de formació pràctica en el SERVEF es tindran en compte els següents mèrits que es ponderaran en cada convocatòria depenent de les característiques de la formació pràctica que cal desenvolupar:  
1. Expedient acadèmic  
El màxim de puntuació que pot obtindre's en aquest apartat del barem estarà en funció dels diferents subapartats que s'incloguen en cada convocatòria.  
a) La puntuació assignada a l'expedient acadèmic coincidirà amb la nota mitjana ponderada, donant lloc a una valoració entre 5 i 10 punts.  
  
Quan la ponderació es realitze amb una puntuació 0-4, s'aplicarà el que disposa l'apartat 13.4 i 5 del Reial decret 1267/1994, de 10 de juny, pel qual es modifica el Reial decret 1497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter general.  
b) L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica es consideren les assignatures relacionades amb la beca i es valorarà amb un màxim de 0,20 punts per assignatura.  
c) Altres títols acadèmics oficials que no constituïsquen un requisit per a la concessió. En aquest subapartat la puntuació màxima serà de 3 punts:  
Doctor: 2 punts.  
Altres llicenciatures: 1 punt.  
Altres diplomatures: 0,50 punts.  
2. Coneixements de valencià  
Es valoraran els títols i/o certificats oficials de coneixement de valencià de la Junta Qualificadora de Coneixements de Valencià o homologats i equivalents, d'acord amb els nivells establits en el Marc Comú Europeu de Referència per a les Llengües, d'acord amb l'escala següent i es puntuarà exclusivament el nivell més alt acreditat:  
  
Oral (o A2): 0,25 punts.  
Elemental (o B1): 0,50 punts.  
Mitjà (o C1): 0,75 punts.  
Superior (o C2): 1 punt.  
3. Coneixement d'idiomes de la Unió Europea  
a) Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
La puntuació màxima que es podrà obtindre per al conjunt dels idiomes i cursos acreditats serà d'1 punt.  
Només es valoraran els títols expedits per les escoles oficials d'idiomes, universitats, ministeris de qualsevol organisme oficial acreditat.  
  
b) En aquelles beques en què, per la seua naturalesa, el coneixement d'un idioma siga un element essencial i així s'acredite, es valorarà fins a 2 punts, d'acord amb l'escala establida en el Marc Normatiu de Referència.  
4. Coneixements addicionals  
a) Experiència professional relacionada directament amb l'objecte de la beca, fins a 2 punts, computant-se 0,10 per cada mes complet treballat.  
b) Cursos de formació relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:  
De 200 o més hores, 3,00 punts.  
De 100 o més hores, 2,00 punts.  
De 75 o més hores, 1,50 punts.  
De 50 o més hores, 1,00 punt.  
De 25 o més hores, 0,50 punts.  
De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts.  
c) En cap cas es puntuaran en aquest apartat els cursos d'idiomes.  
  
5. Entrevista/prova  
Les persones candidates que obtinguen la millor puntuació podran ser convocades per a la realització d'una entrevista o prova, quan així es determine en la corresponent convocatòria.  
En el cas que així s'establisca, haurà d'indicar-se en aquesta el contingut de la prova o l'objecte o aspectes valorables en l'entrevista, així com la seua puntuació, tenint en compte la limitació establida en el Decret 132/2009, de 4 de setembre, del Consell.  
  
Article 9. Comissió de valoració de sol·licituds  
1. Per a l'examen de les sol·licituds es constituirà una comissió avaluadora amb la composició següent:  
a) Presidència: la persona titular de la Subdirecció General de Planificació i Serveis del SERVEF o persona en qui delegue.  
b) Vocals:  
- La persona titular de la Subdirecció General d'Ocupació del SERVEF o persona en qui delegue.  
- La persona titular de la Subdirecció General de Formació Professional per a l'ocupació del SERVEF o persona en qui delegue.  
- Una persona funcionària del grup A1 de la Subdirecció General de Planificació i Serveis del SERVEF, amb veu i sense vot, que exercirà les funcions de secretaria.  
2. La comissió avaluadora té com a funcions la comprovació dels mèrits al·legats en la baremació de les sol·licituds que es presenten aplicant els criteris d'avaluació establits, la realització de l'entrevista personal, l'elaboració dels llistats provisionals i l'elaboració de la proposta de resolució que contindrà la relació de persones beneficiàries i una borsa de reserva per a cobrir les possibles vacants.  
  
3. La comissió avaluadora adaptarà el seu funcionament al que estableix la convocatòria i de manera subsidiària, a les regles contingudes en legislació estatal bàsica sobre funcionament dels òrgans col·legiats en l'administració pública.  
  
Article 10. Procediment de selecció  
1. Dins dels 15 dies següents a la finalització del termini de presentació de sol·licituds, la comissió avaluadora es reunirà a fi de valorar els mèrits requerits en cada convocatòria, que seran al·legats en l'autobaremació obtinguda de forma automàtica en emplenar el currículum adjunt a la sol·licitud. La comissió avaluadora confeccionarà un llistat provisional de persones candidates.  
2. La persona responsable de la Instrucció del procediment publicarà en la pàgina web del SERVEF el llistat provisional, ordenat segons la puntuació obtinguda per les persones aspirants, durant deu dies perquè aquests puguen formular les al·legacions que consideren convenients. En el llistat provisional s'inclouran així mateix les sol·licituds que hagen sigut desestimades, amb indicació de les causes de desestimació.  
3. Transcorregut el termini d'al·legacions, la comissió podrà convocar als que hagen obtingut la millor puntuació, en proporció al nombre de beques convocades, per a la realització d'una entrevista personal. L'entrevista versarà sobre les aptituds, formació, trajectòria acadèmica i professional, així com sobre coneixements entorn de les matèries relacionades amb l'objecte de les beques convocades.  
4. Finalitzat el procés de selecció, la comissió avaluadora elaborarà una proposta de resolució en el termini de 10 dies que contindrà la relació de beneficiaris o beneficiàries de les beques i una borsa de reserva, per a cobrir les possibles vacants.  
  
Article 11. Circumstàncies de modificació de la resolució de subvenció  
  
1. L'incompliment dels termes establits en la resolució de concessió de les beques podrà donar aquest efecte amb audiència de la persona interessada, a deixar sense efecte l'adjudicació de la beca, i a sol·licitar el reintegrament total o parcial de les quantitats abonades.  
  
2. La renúncia a la beca per part del beneficiari així com la concurrència d'alguna causa de malaltia o qualsevol altra que impedisca a la persona becària continuar amb el desenvolupament de la beca donaran lloc a la modificació de la resolució de concessió, prèvia valoració de la comissió d'avaluació de les circumstàncies que remetrà a l'òrgan instructor per a l'elaboració de la proposta de resolució de modificació.  
  
Article 12. Obligacions de la persona beneficiària  
1. La persona beneficiària de la beca està obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi, i a guardar el degut secret i confidencialitat dels assumptes en què intervinga, així com a complir les obligacions establides tant en l'Article 14 de la Llei general de subvencions com en la pròpia convocatòria.  
  
2. La persona beneficiària està obligada a acceptar la concessió de la beca i a renunciar a qualsevol altra beca coetània que es gaudisca.  
3. Per mitjà de l'acceptació de les bases de la convocatòria els becaris cedeixen gratuïtament i de forma indefinida els resultats que s'obtinguen com a conseqüència del desenvolupament de les beques, així com la memòria final si és el cas, a l'entitat concedent de la beca, que es reserva el dret de la seua publicació i utilització, llevat que les bases de la convocatòria, raonadament, o la normativa aplicable en determinades matèries disposen una altra cosa.  
4. La persona que actue com a tutora ordenarà les activitats de formació del becari/a i organitzarà el temps de dedicació a aquestes activitats, que no serà superior a 30 hores setmanals  
  
Article 13. Obligacions del concedent  
1. Són obligacions del departament que concedisca la beca amb les persones que les hagen obtingut:  
a) Proporcionar el suport necessari, així com facilitar la utilització dels mitjans, instruments i equips que calga per al desenvolupament normal de l'activitat.  
b) Designar un tutor o tutora per a la coordinació i orientació de l'activitat que exercisca. El tutor o tutora designat haurà de ser empleat o empleada al servei de la Generalitat, amb adscripció al departament en què vagen a desenvolupar-se les pràctiques, i assignarà les funcions a realitzar en el curs de les seues pràctiques, realitzarà el seguiment i suport necessari, resolent els dubtes que puguen sorgir, i avaluarà el seu aprofitament.  
c) Vetlar pel desenvolupament adequat del programa de formació.  
d) Subscriure amb una entitat asseguradora una pòlissa d'assegurança per al cas d'accident individual, del qual seran beneficiàries les persones adjudicatàries de la beca.  
2. Finalitzat el termini de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.  
  
Article 14. Forma de justificació i pagament  
1. L'import de les beques s'abonarà als beneficiaris per mensualitats vençudes, prèvia expedició, per part del responsable del seguiment del desenvolupament de la pràctica, de la certificació que acredite un satisfactori nivell de dedicació i aprofitament.  
2. En el cas que, concedida la beca, algun període de desenvolupament implique una meritació econòmica inferior a un mes natural, la prestació econòmica serà proporcional a aquest període.  
  
Article 15. Mètode comprovació realització activitat  
La comprovació de la realització de l'activitat es realitzarà per mitjà de les certificacions mensuals d'aprofitament del tutor/a i la memòria final del becari, d'acord amb el que preveu el Decret 132/2009, de 4 de setembre, del Consell, pel qual es regula la concessió de beques.  
  
  
Article 16. Quantia subvenció o criteris per a la seua determinació  
1. Les dotacions brutes anuals de les beques per a la realització de pràctiques en el SERVEF, estaran determinades en el corresponent pressupost anual de l'organisme. La dotació econòmica inicial de cada una de les beques serà de 1.000 bruts mensuals.  
2. Quan les beques tinguen caràcter internacional, per la destinació on s'haja de dur a terme la formació pràctica o, si per la seua especial naturalesa, requereixen una dotació especial, no estaran afectades pel que disposa la resolució que determine les quanties i la seua dotació es determinarà en la convocatòria.  
3. Les resolucions de convocatòria fixaran la quantia anual individualitzada per al període previst de duració de les pràctiques, dins de les disponibilitats pressupostàries i amb subjecció a les lleis i reglaments aplicables. En el cas que el període de gaudi de la beca fóra inferior a dotze mesos, la quantia de la beca es reduiria proporcionalment al temps de període formatiu.  
4. De la quantia anual individualitzada es detrauran així mateix la corresponent retenció fiscal i la quota per cotització a la Seguretat Social d'acord amb el que preveu el Reial decret 1493/2011, de 24 d'octubre, pel qual es regulen els termes i condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost sobre actualització, adequació i modernització del sistema de la Seguretat Social.  
  
  
Article 17. Pèrdua del dret al cobrament i reintegrament  
1. D'acord amb el Decret 132/2009, de 4 de setembre, del Consell, pel qual es regula la concessió de beques, es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes en l'Article 37 de la Llei 38/2003, de 17 de novembre, general de subvencions.  
  
2. D'acord amb l'esmentat Decret 132/2009, procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord en els supòsits i d'acord amb el que disposa l'Article 37 de la Llei 38/2003, de 17 de novembre, general de subvencions, així com en els casos següents:  
  
a) Quan es destine la quantitat percebuda a altres fins diferents a la finalitat de l'ajuda.  
b) Quan s'incórrega en algun dels casos d'incompatibilitat de la beca.  
c) Quan s'incomplisquen, sense causa que ho justifique les obligacions del beneficiari.  
d) Quan es deixen de reunir els requisits exigits per a ser beneficiari  
  
3. En la tramitació dels procediments es garantirà en tot cas el dret d'audiència a la persona interessada.  
  
DISPOSICIÓ ADDICIONAL  
  
Única. Normativa d'aplicació  
Aquesta ordre es dicta en desplegament del que disposa la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, en els preceptes bàsics de la Llei 38/2003, de 17 de novembre, general de subvencions i del reglament que ho desenrotlla, aprovat per Reial decret 887/2006, de 21 de juliol, així com del Decret 132/2009, de 4 de setembre, del Consell, pel qual es regula la concessió de beques i en l'Ordre 17/2011, de 6 de maig de la Conselleria de Justícia i Administracions Públiques, per la qual es desenvolupa el capítol II de les beques de pràctiques professionals del Decret 132/2009.  
  
DISPOSICIONS FINALS  
  
Primera. Facultats d'execució i desenvolupament  
Es faculta la persona titular de la Direcció General del SERVEF per a dictar les resolucions i adoptar les mesures que considere oportunes per a l'aplicació i execució d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 18 de gener de 2017  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI